SBB Re 4/4 IV
D' SBB Re 4/4 IV, die vierti Re 4/4 vu de Schwiizerische Bundesbahne, isch ä Schnällzugsloggi wu cha mit 160 Stundekilometer fare. 

I de Sibzgerjahr hend d' SBB aagfange, im Uuftrag vum Parlamänt ihres Aagebot z' erwiitere und somit s' Projäkt „Bahn 2000“ in Aagriff z' nii. D' Zyyt isch nuch nüd riif gsi für ä richtigi Hochgschwindigkäitsloggi wu cha mit mindeschtens 200 Stundekilometer fare. Bim violett-gäle Vorortstriebzug SBB RABDe 8/16, wu's uf d'r rächtsuufrite Züriseelinie iigsetzt hend, isch äs eerschts Mal d' Gliichrichtertechnik zum Iisatz choo, het aber denn scho technischi Problem beräitet. D' SBB hend aber gliich d'r Schwiizerische Loggi- und Maschinefabrigg (SLM) in Winterthur und d'r Brown, Boveri & Cie. z' Badä vier Prototype vu d'r künftige Re 4/4 IV in Uuftrag ggii. Zum Gwicht spare het mer sich für ä Konstrukziuu us Liechtstahl entschide. So isch dänn ä äinzelni Loggi 80 Tonnä schwär wordä. Im April 1982 het di eerscht vu allne Re 4/4 IV, d' 10101, im Häitersbärgtunnel ihri Probefahr absolviert. Det het si 175 Stundekilometer erreicht und het denn dur das dörfe mit 160 fare. Das het mer duezmal aber nur im Wallis chänne, uf d'r schnuergraade Schnällzugslinie, und so händ's ihres Iisatzgebiet vor allem zwüsche Gämf und Domodossola gchaa. Isch äini uusgfalle, isch si dur ä SBB Re 4/4 II oder ä SBB Re 6/6 abglöst wordä. Ufgrund vu ihrer chline Aazahl sind's immer Exote blibe, und das nüd zur Freud vum zueschtändige Bahnpersonal, wu het müese de Betrieb reglä oder i d'r Werkstatt a de Loggene schaffe. 

Im Füfenünzgi hend d' SBB mit d'r Südostbahn äs Tuuschgschäft gmacht - d' Re 4/4 IV sind gäge vier Re 4/4 III a diä Privatbahn übereggange. Churz druf het mer si chänne uf em Stammnetz vu d'r Südostbahn gsii. Duezmaal het diä Bahn zäme mit d'r SBB und d'r Bodäsee-Toggäburg-Bahn de Vorälpä-n-Express gschtellt. Vor dem chänd di ehemalige Re 4/4 IV als SOB Re 446 vor allem zum Iisatz, au ietz, wu d' Südostbahn mit d'r Bodäsee-Toggeburg-Bahn fusioniert het.

Elektrolokomotyv